UNESCO Ask: World Heritage City Luang Prabang
UNESCO asked Lao authorities to submit their report on the progress of improving the administration of Luang Prabang city by February 1
ທ່ານຢີບສ ດອສ ທີ່ປຶກສາອົງການ UNESCO ເຊິ່ງຢູ່ໃນລະຫວ່າງການເດີນທາງຢ້ຽມຢາມລາວເພື່ອພົບປະເຈລະຈາກັບທາງການລາວລວມໄປເຖິງການກວດກາເບິ່ງຄວາມຄືບໜ້າຕ່າງໆ ທີ່ກ່ຽວຂ້ອງກັບການພັດທະນາປັບປຸງລະບົບການບໍລິຫານງານແລະ ການຄຸ້ມຄອງເມືອງມໍລະດົກໂລກ ຫລວງພະບາງຢູ່ໃນລາວ ໃນຂະນະນີ້ ໄດ້ຖະແຫລງຢືນ ຢັນວ່າທາງການ ລາວຈະຕ້ອງ ຈັດສົ່ງລາຍງານເພື່ອຕອບບັນດາຂໍ້ສົງໃສຕ່າງໆ ໃຫ້ໄປເຖິງມືຂອງຄະນະກຳມະການມໍລະດົກໂລກຂອງອົງການ UNESCO ໃຫ້ທັນຕາມ ກຳນົດທີ່ໄດ້ຕົກລົງກັນໄວ້ກ່ອນໜ້ານີ້ ເຊິ່ງກໍຄືພາຍໃນວັນທີ 1 ກຸມພາ ປີນີ້ ເພື່ອທີ່ວ່າຄະນະກຳມະການມໍລະດົກໂລກ ຂອງອົງການUNESCO ນັ້ນ ຈະໄດ້ນຳເອົາຂໍ້ມູນໄປໃຊ້ປະກອບການພິຈາລະນາວ່າ ຫລວງພະບາງນັ້ນຍັງຄົງຮັກສາສະພາບເງື່ອນໄຂຕ່າງໆ ໄວ້ໄດ້ຕາມຫລັກເກນ ແລະ ອົງປະກອບ ຂອງການເປັນເມືອງມໍລະດົກຫລືບໍ່ ທັງນີ້ ໂດຍເນື້ອໃນສຳຄັນ ໃນລາຍງານທີ່ຄະນະກຳມະການມໍລະດົກໂລກຂອງອົງການ  UNESCO ຕ້ອງ ການທີ່ຈະໄດ້ຮັບຄຳຕອບ ແລະ ການອະທິບາຍຈາກທາງການລາວນັ້ນກໍຄືການພັດທະນາປັບປຸງລະບົບການງານບໍລິຫານງານ ແລະ ຄຸ້ມຄອງ ເມືອງມໍລະດົກໂລກໃນລາວ,ແຜນການພັດທະນາເມືອງມໍລະດົກໂລກ ຫລວງພະບາງ ລວມໄປເຖິງຄວາມຄືບໜ້າລັກສະນະ ຂອງໂຄງການ ພັດທະນາຂະໜາດໃຫຍ່ທີ່ຢູ່ໃນແຂວງຫລວງພະບາງ ຕົວຢ່າງກໍຄື ໂຄງການກໍ່ສ້າງສະໜາມກັອຟ ຂະໜາດ 36 ຂຸມແລະ ໂຮງແຮມຣີສອດ ພ້ອມດ້ວຍສະຖານບັນເທິງຢ່າງຄົບຊຸດ, ລວມໄປເຖິງ ໂຄງການຂະຫຍາຍສະໜາມບິນນາໆຊາດຫລວງພະບາງອີກດ້ວຍ ໂດຍກ່ອນໜ້ານີ້ອົງການ UNESCO ໄດ້ແຈ້ງເຕືອນຕໍ່ທາງການ ລາວວ່າ ໂຄງການພັດທະນາຂະໜາດໃຫຍ່ ຈະສົ່ງຜົນກະທົບຕໍ່ສະຖານະເມືອງມໍລະດົກໂລກຫລວງພະບາງ ໂດຍສະເພາະແມ່ນການສ້າງອາຄານສະໄໝໃໝ່ ແລະ ການດັດແປງອາຄານ ຫລືເຮືອນເກົ່ານັ້ນອາດຈະເປັນເງື່ອນໄຂທີ່ຈະເຮັດໃຫ້ເມືອງຫລວງ ພະບາງຂາດຄຸນນະສົມບັດທີ່ຈະເປັນເມືອງ ມໍລະດົກໂລກໃນໄລຍະຕໍ່ໄປກໍເປັນໄດ້ຄືກັນ ທັງນີ້ ໂດຍກໍລະນີຕົວຢ່າງນຶ່ງທີ່ຊັດເຈນທີ່ຜູ້ຕາງໜ້າຂອງອົງການUNESCO ໄດ້ຍົກຂຶ້ນມາໃຫ້ເຫັນນັ້ນກໍຄື ປະເພນີການຕັກບາດຢູ່ໃນເຂດເມືອງຫລວງພະບາງ ທີ່ໄດ້ເລີ້ມຫົດຫາຍໄປ ທັງໆທີ່ວ່າ ອົງການ UNESCO ຖືວ່າເປັນອົງປະກອບ ແລະ ຄຸນນະສົມບັດສຳຄັນປະການນຶ່ງທີ່ເຮັດໃຫ້ຫລວງພະບາງ ຖືກຮັບຮອງໃຫ້ເປັນເມືອງມໍລະດົກໂລກ ນັບຈາກປີ 1995 ເປັນຕົ້ນມາ ຫາກແຕ່ຍ້ອນວ່າຊາວເມືອງຫລວງພະບາງ ໄດ້ພາກັນຂາຍເຮືອນຊານຂອງພວກຕົນໃຫ້ກັບບັນດານັກທຸລະກິດຊາວຕ່າງຊາດທີ່ໄດ້ເຂົ້າມາທຳການພັດທະນາປັບປຸງເຮືອນເກົ່າໃຫ້ເປັນຮ້ານອາຫານ, ເຮືອນພັກສະໄໝໃໝ່,ຮ້ານກິນດື່ມ ແລະ ຮ້ານອິນເຕີເນັດ ເພື່ອຮອງຮັບນັກທ່ອງ ທ່ຽວຊາວຕ່າງຊາດຫລາຍຂຶ້ນນັ້ນໃນຂະນະທີ່ຊາວຫລວງພະບາງ ທີ່ໄດ້ຂາຍເຮືອນຊານເກົ່າໄປແລ້ວນັ້ນ ກໍໄດ້ພາກັນຍົກຍ້າຍອອກໄປຢູ່ໃນເຂດຮອບນອກ ດ້ວຍເຫດນີ້ ຈຶ່ງເຮັດໃຫ້ການຕັກບາດພະໃນຕອນເຊົ້າ ຕ້ອງຫົດຫາຍ ໄປດ້ວຍນັ້ນເອງ ຍິ່ງໄປກວ່ານັ້ນ ຜູ້ຕາງໜ້າຂອງອົງການ UNESCO ກໍເນັ້ນຢໍ້າວ່າ ການກໍ່ສ້າງໂຄງການຂະໜາດໃຫຍ່ຈະເຮັດໃຫ້ສະພາບທາງພູມມີສາດ ຫລື ພູມທັດທັມມະຊາດນັ້ນປ່ຽນແປງໄປຢ່າງ ຫຼີກລ້ຽງບໍ່ໄດ້ ແຕ່ຢ່າງໃດກໍຕາມ ທາງການລາວໂດຍທ່ານສົມສະຫວັດ ເລັງສະຫວັດ ຮອງນາຍຍົກຣັດຖະມົນຕຣີ ຜູ້ປະຈຳການຄະນະຣັດຖບານລາວ ກໍໄດ້ຢືນຢັນວ່າທາງການລາວຈະດຳເນີນມາດຕະການໃນທຸກວິທີທາງເພື່ອຮັກສາເມືອງມໍລະດົກໂລກຫລວງພະບາງ ໄວ້ໃຫ້ໄດ້ຕໍ່ໄປ ຊົງຣິດໂພນເງິນ ລາຍງານຈາກບັງກອກ ເມື່ອວັນທີ 22 ມັງກອນ 2008 ນຳສະເໜີ ໂດຍ ບົວສວັນ ສິມມາລາ